b'\n_START_ARTICLE_\nHanna-Mari Sarlin\n_START_PARAGRAPH_\nHanna-Mari Sarlin (s. 1964) on suomalainen aktiiviuransa p\xc3\xa4\xc3\xa4tt\xc3\xa4nyt jalkapalloilija ja salibandynpelaaja._NEWLINE_Koulutukseltaan Sarlin on kasvatustieteiden maisteri ja on ty\xc3\xb6urallaan toiminut muun muassa Pohjois-Suomen aluehallintoviraston opetustoimen ylitarkastajana ja koulunjohtajana Espoossa._NEWLINE_Sarlin pelasi Helsingin Jalkapalloklubissa ja Puotinkyl\xc3\xa4n Valtissa vuosina 1979\xe2\x80\x931996 voittaen per\xc3\xa4ti 11 Suomen mestaruutta. N\xc3\xa4ist\xc3\xa4 kymmenen tuli HJK:n riveiss\xc3\xa4 ja yksi Valtissa. Sarlin pelasi SM-sarjassa kaikkiaan 236 ottelua ja teki niiss\xc3\xa4 107 maalia. H\xc3\xa4n voitti maalikuningattaruuden kahdesti vuosina 1986 ja 1987 sek\xc3\xa4 vuoden parhaan naispelaajan tittelin 1983 ja 1986. Suomen Cupin Sarlin voitti HJK:ssa viidesti. Ruotsin Damallsvenskanissa Sarlin pelasi vuosina 1989\xe2\x80\x931990 edustaen Hammarby IF:a._NEWLINE_Maajoukkueessa Sarlin pelasi 47 A-maaottelua ja teki 5 maalia._NEWLINE_Hanna-Mari Sarlin on ensimm\xc3\xa4inen nainen, joka on valittu Suomalaisen jalkapalloilun Hall of Fameen. H\xc3\xa4net valittiin sinne vuonna 2007. Sarlin oli ainoa HJK:n Hall of Fameen valittu naispelaaja, kun se perustettiin 1997._NEWLINE_Sarlin oli my\xc3\xb6s liigatason pelaaja salibandyss\xc3\xa4. H\xc3\xa4n pelasi m/s ICS:ss\xc3\xa4 ja Espoon Oilersissa, jossa h\xc3\xa4n voitti mestaruuden kaudella 1993\xe2\x80\x931994. Sarlin pelasi salibandyssa my\xc3\xb6s 5 maaottelua.'